તમને કદાચ ખબર નથી પણ આપણા રાજકીય પક્ષોએ રંગો વહેંચી લીધા છે. જાહેરાતમાં તમે “આપ ભી બોલીએ જુબાં કેસરી” કહો છો એમાં કેટલાક રાજકીય પક્ષોને અમુક પક્ષનો ખુલ્લો પ્રચાર દેખાય છે. ચૂંટણી વખતે આદર્શ આચારસંહિતાના ઓઠા હેઠળ આ જાહેરાત બંધ કરવાની માગણી પણ થઇ હતી. કેસરી જબાનમાં વાત કરનારને અમારે ત્યાં ‘ભક્ત’નું લેબલ લાગી જાય છે. એકવાર અમે ફેસબુક પર કેસરી રંગનો શર્ટ પહેરેલો ફોટો મુક્યો તેમાં સાત જણાએ તો અમને અનફ્રેન્ડ કરી નાખ્યા હતા. અત્યારે તો ઓરેન્જ શરબતવાળો બરફગોળો ખાવાથી જીભ કેસરી થઇ હોય તો બાબલાને હસાવવા માટે જીભડો કાઢતાં પણ લોકો અચકાય છે અને તમે જુબાં કેસરી બોલવાની વાત કરો છો!